  Майя Бывальцева 23-тӥ тулыспалэ Ижкарын Быдӟым Атыкай ожысь ветеранлы, Россиысь МЧС-лэн элькунъя валтӥсь управлениысьтыз ветеранъёслэн кенешысьтызы дано ветеранлы Алексей Рыловлы буре ваён пул усьтӥзы. Ужрадэ солэн ӵыжы-выжыосыз, матысь адямиосыз но бускельёсыз пыриськизы. Со сярысь кар администрацилэн пресс-службаез ивортӥз. Буре ваён пулэн ветеранлэн улэм коркаез, Союзной ульчаысь 5а номеро юртлэн борддорез борды юнматӥзы. Мемориал пулэз лэсьтыны кичӧлтон сётӥз Ижысь кар думаысь мерлыко политикая ӧрилэн кивалтӥсез Бахруз Гумбатов, солы дурбасьтӥзы юртын улӥсьёс но. Жаляса верано, бадӟым эше Рылов Алексей Михайлович 2021-тӥ арын толшоре улонысь кошкиз. Туж потэ, тросгес адямиос мед тодозы, асьме карын сыӵе ӟеч адями улӥз шуыса. Ми 76 номеро школаын кадетъёсын пумиськон дыръя тодматскиз. Мон синмаськи солэн мыло-кыдо луэмезлы, пиналъёсын ож сярысь вераны мылкыдызлы Бахруз Гумбатов, Ижысь кар думаысь мерлыко политикая ӧрилэн кивалтӥсез2020-тӥ арысь куартолэзёзь Алексей Рылов «Без вести пропавший» книгаез бордын ужаз. Али сое школа библиотекаосын возё. Тодэ вайытом, 2020-тӥ арын шуркынмонэ Вавож ёросысь Мӧнья гуртын Быдӟым Атыкай оже пыриськем удмурт нылпи писательлы Тимофей Шмаковлы буре ваён пул усьтӥзы.  Тегъёс: Мерлык Ижкар Удмуртия БыдӟымАтыкайож ветеранъёс буреваён тодынвозён  